Eminem
Eminem (əsl adı: Marşal Brüs Meters III; 17 oktyabr 1972[…], Sent-Cozef, Missuri, ABŞ) — ABŞ repçisi. O, hip-hop janrını Orta Amerikada populyarlaşdırıb və indiyə qədərki ən yaxşı repçilərdən biri hesab olunur. Bəziləri inanır ki, onun uğuru ağdərili repçilər üçün musiqi sənayesində qapılar açıb. Eminem 1990-cı illərin sonu və 2000-ci illərin əvvəllərində Amerikanın aşağı təbəqəsinin mübarizəsini əks etdirən mübahisəli transaqressiv əsərlərinə görə tanınır. Müxtəlif janrlarda olan bir çox musiqiçi ondan ilham alıb və onun təsirini geniş şəkildə qəbul edir. Eminem dörd "Brit" və on beş "Qremmi" mükafatı laureatıdır. Eminem debüt albomu olan "Infinite"-ni 1996-cı ildə çıxarıb. 1997-ci ildə "Slim Shady EP" adlı mini-albom təqdim etmişdir. O, bu iki buraxılışından sonra Dr. Dre-nin Aftermath Entertainment leyblı ilə saziş bağlamışdır. 1999-cu ildə buraxdığı ikinci studiya albomu "The Slim Shady LP" sayəsində məşhurlaşıb. Növbəti iki albomu, "The Marshall Mathers LP" (2000) və "The Eminem Show" (2002) bütün dünyada böyük hit olmuş və hər ikisi "İlin Albomuna görə" ona "Qremmi" mükafatı qazandırmışdır. 2004-cü ildə Eminem "Encore" albomunu çıxardıqdan sonra dərman asılılığı səbəbindən musiqiyə fasilə verir. Dörd ildən sonra 2009-cu ildə musiqi sənayesinə qayıdaraq "Relapse" və "Recovery" adlı albomlarını təqdim edir. İkincisi 2010-cu ildə dünyada ən çox satılan albomlardan biri olur. Bu, 2002-ci ildə "The Eminem Show"-dan sonra Eminemin bu uğura nail olan ikinci albomu olmuşdur. Eminem 2002-ci ildə musiqili dram filmi "8 mil"-də baş rola çəkilmişdir. O, bu filmdə özünün uydurma versiyasını ifa edir. Onun filmin saundtreki üçün yazdığı "Lose Yourself" mahnısı ABŞ-də musiqi hit-paradlarına başçılıq edirdi. Sözügedən mahnı Eminemə üstəlik "Ən Yaxşı Orijinal Mahnı" nominasiyasında "Oskar" mükafatı qazandırmışdır. Eminem bu şərəfə çatan ilk hip-hop sənətçisi kimi tarixə düşüb.